**Koszalin** (njemački: *Köslin*) je grad od 107,048 stanovnika na sjeveru Poljske u Zapadnopomeranskom vojvodstvu.
.

Geografske karakteristike
-------------------------

Koszalin leži na rijeci Dzierżęcinki, udaljen desetak km južno od lagune Baltičkog mora Jamno, i 177 km istočno od Szczecina.

Historija
---------

Koszalin je prvi put dokumentiran kao utvrda koju je 1107. zauzeo Boleslav III Krivousti.
Od 1248. je domena biskupije Kamień, a gradska prava je dobio 1266. 
Od sredine 14. vijeka iz lučice Unieście u Laguni Jamno, počeli su se izvoziti poljoprivredni i šumski plodovi u skandinavske zemlje, Gdańsk i Lübeck. Koszalin je nakon pobjedonosne bitke sa Kołobrzegom 1446. stekao lidersku poziciju u trgovini
Baltikom, pa je ubrzo nakon toga postao punopravni član moćnog Hanzeatskog saveza.

Grad je prosperirao na prijelazu iz 16. u 17. vijek, kad su biskupi iz Dinastije Griffin u njemu sagradili dvorac. 
Prosperitet je prekinuo Tridesetogodišnji rat, nakon kojeg je Koszalin, zajedno sa čitavom Zapadnom Pomeranijom, postao dio Markgrofovije Brandenburg, a nakon tog Kraljevine Pruske. Oporavio se tokom 18. vijeka kad je proizvodio tkanine za uniforme pruske vojske.

Tokom 19. vijeka Koszalin je postao administrativni i transportni centar tog dijela Pomeranije. 
Nakon izgradnje 1859. željezničke pruge do Szczecina i 1870. do Gdańska, izrastao je i u snažni industrijski centar.
U njemu su se još prije Prvog svjetskog rata proizvodili avioni, pored tog imao je tvornicu poljoprivrednih mašina, ribljih konzervi, papira, 
pivovaru i mljekaru. 
Za Drugog svjetskog rata u Koszalinu i okolici djelovalo je pet koncentracijskih logora.

Crvena armija oslobodila je grad nakon teških borbi u mart 1945. i odtad je poljski. Sve do februara 1946. bio je administrativni centar Zapadne Pomeranije. Od 1950. do 
1998. bio je administrativni centar vlastitog vojvodstva. Od 1972. Koszalin je i sjedište biskupije Koszalin-Kołobrzeg.

Privreda
--------

Današnji Koszalin je i nadalje velik industrijski centar u kom se proizvode mašine, hrana, elektronika, dizalice, liftovi, polistiren, odjeća, namještaj, automobilski dijelovi i medicinska oprema.

Grad je i velik transportni centar na ruti Gdańsk - Szczecin koji ima aerodrom (Zegrze Pomorskie) i velik garnizon poljske vojske.

Kultura i obrazovanje
---------------------

Koszalin je grad sa filharmonijom, teatrom, radio stanicom, tehničkim univerzitetom (od 1996.) i Visokom teološkom školom.

Pobratimski gradovi
-------------------

Koszalin ima ugovore o partnerstvu sa slijedećim gradovima;


|  |  |  |
| --- | --- | --- |
| * Njemačka Neumünster, Njemačka
* Njemačka Schwedt/Oder, Njemačka
* Njemačka Tempelhof-Schöneberg, Njemačka
* Danska Gladsaxe, Danska
 | * Finska Seinäjoki, Finska
* Francuska Bourges, Francuska
* Narodna Republika Kina Fuzhou, Kina
* Ukrajina Ivano-Frankovsk, Ukrajina
 | * Belorusija Lida, Belorusija
* Italija Albano Laziale, Italija
* Litvanija Trakai, Litvanija
 |

Izvori
------

1. 1 2 3 4 5 6 7 8  „*Poland: Zachodniopomorskie*" (engleski). City population. Pristupljeno 9.04. 2021.
2. 1 2 3 4 5 6 7 8   „Historia Koszalina" (poljski). Koszalin. Pristupljeno 10.04. 2021.
3. 1 2 3 4 5 6   „Koszalin" (poljski). Encyklopedia PWN. Pristupljeno 10.04. 2021.
4. ↑   „Miasta Partnerskie" (poljski). Koszalin. Pristupljeno 10.04. 2021.

Vanjske veze
------------

***Koszalin*** na Wikimedijinoj ostavi

* *Koszalin* (službene stranice) (`pl`)